Document ID: 32008D0360

KOMISIJAS LĒMUMS
(2008. gada 30. aprīlis),
ar ko nosaka Kopienas finansiālo atbalstu to izdevumu segšanai, kuri radušies saistībā ar ārkārtas pasākumiem, 2003. gadā izskaužot putnu gripu Nīderlandē
(izziņots ar dokumenta numuru K(2008) 1668)
(Autentisks ir tikai teksts holandiešu valodā)
(2008/360/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 3.a panta 1. punktu,
tā kā:
(1)
Nīderlandē 2003. gadā konstatēja putnu gripas uzliesmojumus. Šī slimība nopietni apdraudēja Kopienas mājlopu populāciju.
(2)
Lai novērstu slimības izplatīšanos un iespējami ātri palīdzētu to izskaust, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies saistībā ar veiktajiem ārkārtas pasākumiem šīs slimības apkarošanai.
(3)
Saskaņā ar Komisijas 2003. gada 24. septembra Lēmumu 2003/678/EK par Kopienas finansiālo atbalstu to attaisnoto izdevumu segšanai, kas radušies, 2003. gadā izskaužot putnu gripu Nīderlandē (2), Kopiena piešķīra finansiālu atbalstu Nīderlandei, lai palīdzētu segt izdevumus, kas radušies sakarā ar putnu gripas izskaušanas ārkārtas pasākumiem, kuri īstenoti 2003. gadā.
(4)
Minētajā lēmumā noteikts, ka pirmās iemaksa veicama EUR 40 000 000 apmērā.
(5)
Saskaņā ar minēto lēmumu Kopienas finansiālā atbalsta atlikumu izmaksā, pamatojoties uz Nīderlandes 2004. gada 14. martā, 2005. gada 26. jūlijā un 2006. gada 2. novembrī iesniegtajiem pieprasījumiem.
(6)
Ņemot vērā minētos apsvērumus, tagad ir jānosaka Kopienas finansiālā atbalsta kopējā summa, kas paredzēta to attaisnoto izdevumu segšanai, kuri radušies, 2003. gadā izskaužot putnu gripu Nīderlandē.
(7)
Atbilstīgi Kopienas veterinārajiem noteikumiem Komisijas veikto pārbaužu rezultāti un Kopienas finansiālā atbalsta piešķiršanas nosacījumi liecina, ka Kopienas finansiālo atbalstu nevar piešķirt attiecībā uz visiem deklarētajiem izdevumiem.
(8)
Komisijas novērojumi, attaisnoto izdevumu aprēķina metode un galīgie secinājumi tika paziņoti Nīderlandes iestādēm 2007. gada 12. jūlija, 2007. gada 26. oktobra un 2007. gada 5. decembra vēstulēs.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālā atbalsta kopējā summa to izdevumu segšanai, kas saistīti ar putnu gripas izskaušanu Nīderlandē 2003. gadā, atbilstīgi Lēmumam 2003/678/EK ir noteikta EUR 65 516 152,41.
2. pants
Šis lēmums ir adresēts Nīderlandes Karalistei.
Briselē, 2008. gada 30. aprīlī

Labels: 19
5
0
6
18